**ALTERNACIJA L : O**

(PROMJENA SONANTA *L* U VOKAL *O*)

Promjena *l* u *o* je fonološka alternacija koja se javlja na kraju sloga ili riječi. Riječ je o alternaciji koja je nastala u prošlosti našeg jezika (pred kraj XIV vijeka) glasovnom (fonetskom) promjenom sonanta *l* u vokal o.

Naime, bilo da se nađe na kraju ili u sredini riječi ispred kakvog konsonanta, *l* alternira sa *o* ako se ispred njega nađe kakav vokal. Fonema *l* ne čini slog sa vokalom ispred sebe, nego se izdvaja u poseban slog i alternira sa *o.*

Napomena: Na kraju sloga iza konsonanta fonema *l* silabički se grupiše sa tim konsonantom i ne podliježe alternaciji, npr.: *bicikl, monokl, Plzenj, Vltava, Jablka* itd.

Ova alternacija nije generalna u našem jeziku, već zna za izvjesna morfološka ograničenja.

1. Bez izuzetka je jedino u radnom glagolskom pridjevu, npr.: *sjedio, kupio, radio, imao, pao, sjeo, dao, čuo, potonuo, rekao, pekao* itd.

2. Bez ograničenja je ova alternacija i kod izvedenih imenica sa složenim nastavkom *-nica* i radnim glagolskim pridjevom u osnovi, npr.: *radionica, učionica, čitaonica, praonica, sušionica, valjaonica* itd.

3. Sa malim izuzecima ova alternacija se javlja i kod imenica izvedenih nastavkom *-ac* i radnim glagolskim pridjevom u osnovi, npr.: *varilac, čitalac, tužilac, gonilac, starosjedilac, rušilac, rukovodilac* itd, ali *varioca-variocu-varioca…, čitaoca-čitaocu-čitaoca…, tužioca-tužiocu-tužioca…* itd. Dakle, u svim padežima gdje se *l* nađe na kraju sloga iza vokala, ono se silabički osamostaljuje i alternira sa *o*, dok se u oblicima sa „nepostojanim” *a* i *l* na početku sloga sa tim vokalom (*va-ri-lac, či-ta-lac* itd.) alternacija normalno ne javlja (sem nominativa jednine, takav je i genitiv množine, npr.: *varilaca, čitalaca, tužilaca* itd.). Izuzeci su rijetki kod ovih riječi, npr.: *znalac-znalaca*, ali i *znalca-znalcu-znalci-znalcima…, tkalac-tkalaca*, ali i *tkalca-tkalcu-tkalci-tkalcima…prelac-prelaca*, a takođe i *prelca-prelcu…, navaljalac-nevaljalca*, ali i *nevaljalca-nevaljalcu-nevaljalcima…* Tako i *Uzelac*-*Uzelca* i sl.

4. U svim ostalim slučajevima, izuzeci su znatni.

a) Krajnje *l* alternira sa *o* kod imenica jedino ako mu prethodi „nepostojano” *a*, npr.: *pijetao : pijetla, kotao : kotla, orao : orla, posao : posla, ugao : ugla, smisao : smisla, zamisao : zamisli, pomisao : pomisli, misao : misli* itd.

Ukoliko ovom *l* prethodi neki drugi vokal, alternacija je samo katkada obavezna, npr.: *pepeo : pepela, veo : vela, anđeo : anđela*. Inače je alternacija fakultativna, npr.: *sto/stol : stola, vo/vol : vola, do/dol : dola, soko/sokol : sokola, so/sol : soli, dio/ dijel : dijela, predio/predjel : predjela* i dr. U većem broju slučajeva alternacija sasvim izostaje, npr.: *bol, val, pečal, glagol, pomol, pol, ždral, raskol* itd.

b) Ako se *l* nađe ispred derivacionog nastavka (sem u slučajevima pod 3), takođe alternira rijetko.

Kod imenica sa nastavkom *-ac* i *-ak* i imenicom ili pridjevom u osnovi alternacija gotovo sasvim izostaje, npr.: *strijelac-strijelca, bijelac-bijelca, žalac-žalca, palace-palca, feudalac-feudalca, anđelak-anđelka* itd. Čuje se *kolac-koca/kolca, stolac-stolca/stoca, dolac-doca/dolca* itd., a samo *metalac-metalca, ilegalac-ilegalca, internacionalac-internacionalca* isl.

Isto je stanje i kod imenica srednjeg roda sa nastavkom *-stvo* i *-ce*, npr.: *vlasteostvo,* ali *đavolstvo, nevaljalstvo; seoce/selce, krioce/krilce*, ali samo *ogledalce, djelce* i sl.

Tako je i kod imenica ženskog roda sa nastavkom *-ba* ili *-ka*, npr.: *dioba, seoba, molba/moba* (sa semantičkom diferencijacijom)*,* ali *žalba, pečalba; žaoka* ili uvijek *bulka, novoselka, bijelka, nevaljalka, Milka* itd.

c) Pridjevi sa krajnjim *l* poznaju pomenutu alternaciju približno u istom obimu kao i gore opisane imenice.

Čak ni kod pridjeva sa „nepostojanim” *a* alternacija nije dosljedna, npr.: *zao, nagao, okrugao, svijetao* i sl., ali i sa dubletskom reparticijom, npr.: *obao/obal, topao/topal, podao/podal* itd.

Slično je i kod pridjeva sa drugim vokalima ispred *l*, npr.: *veseo, debeo, kisjeo, pretio, gnjio, mio, truo, podbuo* itd., zatim sa dubletskim rasporedom, npr.: *čio/čil, cio/cijel, smio/smjel* i na kraju sa obaveznim *l*, npr. *ohol*  i sl.

d) Izvedeni pridjevi slažu se sa ostalim riječima.

Kod pridjeva sa nastavkom *-an* od uticaja na alternaciju *l : o* jeste na prvom mjestu pojava „nepostojanog” *a*, npr.:

− ako je ispred *l* interpolirana fonema *a,* onda je derivacioni sufiks obavezno bez *a*, tj. u formi *-n* i sa alternacijom *l : o*, npr.: *ugao : ugaona, smisaon : smisaona, misaon : misaona* i sl.;

− ako ispred *l*  nema „nepostojanog” *a*, forme su dvojake: a) ili je nastavak sa „nepostojanim” *a* i dosljedo neizvršenom alternacijom *l : o* (u svim oblicima), npr.: *stalan-stalna-stalno…,silan-silna-silno…, zahvalan-zahvalna-zahvalno…, umilan-umilna, umilno…, bolan-bolna-bolno…*, tako i *moralan, amoralan, autokefalan, fekalan* (*/fekalni*)*, debilan* itd.; b) ili je pak nastavak bez interpoliranog *a*, dakle u formi *-n*, i bezmalo dosljednom alternacijom *l : o* (opet u svim formama jednako), npr.: *smisaoni-smisaona-smisaono…, osion-osiona-osiono…, (steon-) steona-steone;* a  *čeoni/čelni, ždreoni/ždrelni, dijelan/dioni* i sl.

 U vezi sa nastavkom *-ski* alternacija *l : o* svedena je na nekoliko primjera, npr.: *solioski (: Solila), konavoski (: Konavli)*, češće sa fakultativnom alternacijom, npr.: *anđeoski/anđelski, vlasteoski/ vlastelski, seoski/selski*, a najčešće sa nealterniranom fonemom *l*, npr.: *kolski, školski, štalski, kulski, bakalski, telalski, konzulski, fudbalski* itd.

 5. Strane riječi ugavnom ne podliježu alternaciji *l : o*, pa pored *anđeo,* imamo redovno, npr.: *apostol, bal, bokal, general, gol, fudbal, kanal, konzul, maršal, metal, telal, žurnal, kardinal, misal, bacil* itd.